**Cuvintele îmi ard în gură**

*Costel Zăgan*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Nu-s tânăr Doamnă totuși ard

chiar dacă-i frig și nu-s acasă

că mi-ai întins pielea pe gard

să vezi ce naiba o să iasă

Chiar dacă-i frig și nu-s acasă

aripile-s mereu la mine

dar ție Doamnă nu-ți mai pasă

când pe obraji îmi curg rubine

Aripile-s mereu la mine

că mi-ai întins pielea pe gard

n-ai niciun pic zău de rușine

nu-s tânăr Doamnă totuși ard

Chiar dacă-i frig și nu-s acasă

scântei și fum tot o să iasă

Costel Zăgan, CEZEISME II